Kedves szülők - Family CikCakk magazin | Family CikCakk magazin
Kezdőlap » Egyéb » Kedves szülők
Egy új, kéthavonta megjelenő, biblikus értékeket közvetítő gyermekmagazin első, ingyenes példányát tartja most a kezében. Mi a CikCakk magazin? Tű a szénakazalban? Egy újabb újság a gyermeklapok rengetegében? Hisszük, hogy nem. Hanem valami más, valami új, ami még nem volt: egy olyan keresztény szellemiségű magazin, amely korunk információs áradatában segítséget próbál nyújtani az alsó tagozatosoknak, hogy könnyebben felismerhessék és mindennapjaik részévé tehessék az örök értékeket. A CikCakk magazin magja minden esetben Isten üzenete, a Biblia tanítása, amely köré úgy építjük fel a cikkeket, hogy a valós élet izgalmas kérdéseire keressünk válaszokat, adjunk iránymutatást. A lapszámokat az etikatanterv témaköreire építettük, így írásainkat használhatják a pedagógusok etikaórán, vagy a szülők, nagyszülők egy-egy problémás kérdés megbeszélésénél. Pedagógiai és didaktikai alapelveink közé tartozik mindemellett az interaktivitás és a gyermekközeli kommunikáció. Cikkeinkhez izgalmas feladatok kapcsolódnak, amelyeket a korosztály életkori sajátosságait figyelembe véve pszichológusokkal
és fejlesztőpedagógusokkal dolgoztunk ki. Humoros feladatokkal, pályázatokkal, rejtvényekkel szeretnénk bevonni a kis olvasókat a lap további szerkesztésébe.